**Afrapportering for projekter i årsregnskaber**

**To eksempler på regnskabets faglige beretningsdel**

De to eksempler nedenfor bygger på et (fiktivt) tilsagn på 25.000 kr. fra Statens Kunstfonds Projektstøtteudvalget for Musik til organisationen DBF til projektet *Ferieblæs*, som der afrapporteres for*.* I tilsagnsbrevet har Musikudvalget som supplerende tilskudsbetingelse opstillet en forudsætning om, at aktiviteterne blev udbudt til såvel medlemmer af DBF som til deltagere, der ikke var medlem af DBF.

**Eksempel 1**

*Beretning hvor projekt er gennemført iht. ansøgning – indholdsmæssigt såvel som økonomisk (eksempel)*

**Beretning for projekt *Ferieblæs* arrangeret af DBF**

*1. Faglig afrapportering for projektet*

Projekt *Ferieblæs* blev afviklet i juli 2017 i overensstemmelse med DBF’s ansøgning og projektbeskrivelse af 1. februar 2017 (j.nr. SKMP20.2017-0123).

Der medvirkede i alt 450 musikere i brassbands og harmoniorkestre fordelt på 15 regionale aktiviteter over hele landet.

Aktiviteterne blev som forudsat af [tilskudsyder] i tilsagnsbrevet udbudt til både DBF-medlemmer og ikke-DBF-medlemmer. Der deltog 80 % DBF-medlemmer og 20 % ikke-DBF-medlemmer.

Formålet med tilskuddet er dermed fuldt opfyldt.

*2. Økonomisk afrapportering for projektet*

Projekt *Ferieblæs* blev i al væsentlig grad afviklet i overensstemmelse med det for projektet opstillede budget; dvs. uden væsentlige budgetafvigelser.

De bevilgede tilskud på 25.000 kr. fra Statens Kunstfonds Projektstøtteudvalg for Musik og 12.000 kr. fra 3 kommuner er fuldt ud blevet anvendt til det bevilgede formål som beskrevet i ansøgningen og dokumenteret i regnskabet for projektet.

Underskuddet på 1.423 kr., jf. projektregnskabet, dækkes af DBF via driften.

**Eksempel 2**

*Beretning hvor der har været afvigelser i projektets økonomi og/eller aktiviteter (eksempel)*

**Beretning for projekt *Ferieblæs* arrangeret af DBF**

*1. Faglig afrapportering for projektet*

Projekt *Ferieblæs* blev afviklet i juli 2017. I forhold til den af DBF indsendte ansøgning og projektbeskrivelse af 1. februar 2017 (j.nr. SKMP20.2017-0041) var der enkelte ændringer.

Der medvirkede i alt 315 musikere i brassbands og harmoniorkestre fordelt på 10 regionale aktiviteter, hvilket er 30 % færre end der fremgår af ansøgningen. Endvidere indgik engagementet af messingprofessor Jesper Juul som instruktør ved 5 af aktiviteterne ikke som en del af den oprindelige ansøgning og budget.

Aktiviteterne blev som forudsat af [tilskudsyder] i tilsagnsbrevet udbudt til såvel DBF-medlemmer og ikke-DBF-medlemmer. Der deltog dog næsten udelukkende DBF-medlemmer i aktiviteterne (310 ud af 315). Kommunikationen til ikke-DBF-medlemmer var vanskeliggjort af, at disse ikke har et etableret netværk.

Formålet med tilskuddet er således delvist opfyldt.

*2. Økonomisk afrapportering for projektet*

Projekt *Ferieblæs* blev afviklet med enkelte ændringer i forhold til det for projektet opstillede budget. Udgifterne til dirigent og andet personale blev mindre end budgetteret. Til gengæld blev der afholdt ikke-budgetterede udgifter til instruktør (Jesper Juul) og til leje af en mobil pavillon som følge af vejrliget.

Af det bevilgede tilskud på 25.000 kr. fra Statens Kunstfonds Projektstøtteudvalg for Musik blev 22.250 kr. anvendt til formålet. De resterende 2.750 kr. af bevillingen er hensat som skyldig gæld i passiverne med henblik på tilbagebetaling til udvalget.

Efter tilbagebetaling på 2.750 kr. balancerer projektregnskabet med et samlet resultat på 0 kr.